Kai Havertz deċiż … irid jingħaqad ma' Chelsea Kai Havertz iddeċieda li jrid jingħaqad ma' Chelsea għalkemm hemm interess fih minn ħafna mill-clubs maġġuri Ewropej. Dan il-player ta' 21 sena informa wkoll lill-manager ta' Bayer Leverksuen, Peter Bosz, li hu ma jridx jistenna iktar qabel jimbarka fuq il-pass li jmiss fil-karriera tiegħu. Clubs bħal Real Madrid, Bayern Munich u Manchester United ilhom isegwu mill-qrib lil Havertz bit-tama li jakkwistawh. Madankollu, dawn il-clubs ma jinsabux f'pożizzjoni li jilħqu ċ-ċifra ta' £90 miljun li qed jitolbu għalih Leverksuen, almenu sas-sajf li ġej. Iżda kollox qed jindika li Havertz iddeċieda li jħalli lil Leverkusen matul dan is-sajf speċjalment għax huma naqsu milli jiksbu post fiċ-Champions League. Jidher ukoll li l-fatt li Chelsea għandhom proġett ambizzjuż għall-istaġun li ġej qed jixpruna lil Havertz biex jagħmel dan il-pass fil-karriera tiegħu. U jidher ukoll li Leverkusen laħqu ftehim mal-istess player li se jippermettulu li jħallihom għalkemm fadallu sentejn kuntratt magħhom. L-unika miżura li huma se jkunu qed jieħdu hija dik li huma mhux se jkunu qed iħallu lil Havertz jitlaq għal somma żgħira. Chelsea diġá nefqu iktar minn £80 miljun biex kisbu lil Hakim Ziyech u Timo Werner mingħand Ajax u RB Leipzig rispettivament. Havertz qed jittama li jingħaqad ma' sħabu l-players li magħhom jilgħab mat-team nazzjonali Ġermaniż, Werner kif ukoll Antonio Rudiger. F'eku ta' dan, pront tkellem id-Direttur Sportiv tat-team nazzjonali Ġermaniż, Oliver Bierhoff, li ta parir lil Havertz biex jistenna ftit, sakemm Real Madrid jagħmlu offerta rimarkabbli għalih. Dan hekk kif huwa tenna li jqis li dan il-player jista' jidħol eżatt fil-pjani u l-istrutturi tal-Galacticos, hekk kif jippossjedi kollox – talent, teknika u fiżika. Fi kliem Bierhoff innifsu: "Huwa player komplet li għandu jirriżulta bħala ferm importanti għat-team nazzjonali Ġermaniż fil-futur, iżda fadallu fejn jiżviluppa." Havertz lagħab seba' partiti mal-Ġermanja u huwa mistenni li jsir il-player prinċipali tat-team nazzjonali Ġermaniż fis-snin li ġejjin. Huwa skorja xejn inqas minn 17-il goal ma' Leverkusen matul l-istaġun li għadda u qed jittama li jgħin lill-istess team jirbħu l-Europa League matul ix-xahar id-dieħel.